Likumprojekts

**Grozījumi likumā "Par nodokļiem un nodevām"**

Izdarīt likumā "Par nodokļiem un nodevām" (Latvijas Republikas Saeimas un Ministru Kabineta Ziņotājs, 1995, 7. nr.; 1996, 15. nr.; 1997, 24. nr.; 1998, 2., 18., 22., 24. nr.; 1999, 24. nr.; 2000, 11. nr.; 2001, 3., 8., 12. nr.; 2002, 2., 22. nr.; 2003, 2., 6., 8., 15., 22. nr.; 2004, 9. nr.; 2005, 2., 11. nr.; 2006, 1., 9., 13., 20., 24. nr.; 2007, 3., 7., 12. nr.; 2008, 1., 6., 13. nr.; 2009, 2., 11., 13., 15. nr.; Latvijas Vēstnesis, 2009, 200., 205. nr.; 2010, 91., 101., 131., 151., 157., 178., 183., 206. nr.; 2011, 68., 80., 85., 169. nr.; 2012, 24., 50., 56., 109., 157., 186., 199., 203. nr.; 2013, 61., 92., 187., 194., 232. nr.; 2014, 6., 51., 119., 189., 204., 214., 220., 257. nr.; 2015, 29., 68., 118., 190., 208., 230., 245., 248., 251. nr.; 2016, 2., 91., 241., 254. nr.; 2017, 5., 75., 124., 128., 156., 236., 242. nr.; 2018, 36. nr.) šādus grozījumus:

1. Izteikt 7.1 pantu šādā redakcijā:

"**7.1 pants.** **Padziļinātās sadarbības programma**

(1) Padziļinātās sadarbības programmas mērķis ir veicināt nodokļu maksātāju un nodokļu administrācijas ciešāku un efektīvāku sadarbību un mazināt administratīvo slogu.

(2) Padziļinātās sadarbības programmā iekļautajam nodokļu maksātājam (turpmāk – programmas dalībnieks) ir tiesības saņemt programmas dalībniekam piemērojamos atvieglojumus un priekšrocības, kurus:

1) nosaka attiecīgi normatīvie akti;

2) piemēro attiecīgas iestādes, kas informāciju par to noteiktajiem atvieglojumiem un priekšrocībām publicē savā mājaslapā.

(3) Programmas dalībnieku reģistrs ir publisks, un to publicē Valsts ieņēmumu dienesta mājaslapā.

(4) Ministru kabinets nosaka:

1) kārtību, kādā nodokļu maksātāju iekļauj Padziļinātās sadarbības programmā;

2) kritērijus programmas dalībnieka statusa iegūšanai;

3) kritērijus programmas dalībnieka brīdināšanai par neatbilstību un izslēgšanai no Padziļinātās sadarbības programmas;

4) kārtību, kādā programmas dalībnieku brīdina par neatbilstību un izslēdz no Padziļinātās sadarbības programmas;

5) kārtību, kādā informāciju par programmas dalībnieku publicē Valsts ieņēmumu dienesta mājaslapā."

1. Papildināt pārejas noteikumus ar 210., 211., 212. un 213. punktu šādā redakcijā:

"210. Ministru kabinets šā likuma 7.1 panta ceturtajā daļā minētos noteikumus izdod līdz 2018. gada 1. novembrim.

211. Šā likuma 7.1 panta ceturtajā daļā paredzētie noteikumi piemērojami ar 2019. gada 1. janvāri.

212. Ministru kabineta 2012. gada 26. jūnija noteikumi Nr. 459 "Noteikumi par Padziļinātās sadarbības programmas darbību" ir spēkā līdz 2018. gada 31. decembrim.

213. Padziļinātās sadarbības programmas dalībniekam, kas uzņemts Padziļinātās sadarbības programmā atbilstoši Ministru kabineta 2012. gada 26. jūnija noteikumos Nr. 459 "Noteikumi par Padziļinātās sadarbības programmas darbību" noteiktajiem kritērijiem, attiecīgās priekšrocības un atvieglojumi ir piemērojami līdz 2018. gada 31. decembrim."

Likums stājas spēkā 2018. gada 1. oktobrī.

Finanšu ministre

Dana Reizniece-Ozola